A Tanács határozata

(2001. március 15.)

az Európai Közösség és az Izlandi Köztársaság, valamint a Norvég Királyság között a tagállamok egyikében, illetve Izlandon vagy Norvégiában benyújtott menedékjog iránti kérelem megvizsgálására illetékes állam meghatározására vonatkozó kritériumokról és mechanizmusokról szóló megállapodás megkötéséről

(2001/258/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 63. cikke (1) bekezdésére, összefüggésben 300. cikke (2) bekezdése első albekezdésének második mondatával és 300. cikke (3) bekezdésének első albekezdésével,

tekintettel a Bizottság javaslatára [1],

tekintettel az Európai Parlament véleményére [2],

mivel:

(1) A Bizottság az Európai Közösségek nevében megállapodásról tárgyalt az Európai Közösség és az Izlandi Köztársaság, valamint a Norvég Királyság között a tagállamok egyikében, illetve Izlandon vagy Norvégiában benyújtott menedékjog iránti kérelem megvizsgálására illetékes állam meghatározására vonatkozó kritériumokról és mechanizmusokról (a továbbiakban: a megállapodás).

(2) A megállapodást az Európai Közösségek nevében 2001. január 19-én írták alá, egy későbbi időpontban történő aláírás lehetőségének fenntartásával, összhangban a 2001. január 19-i tanácsi határozattal.

(3) A megállapodást most jóvá kell hagyni.

(4) Szükséges bizonyos intézkedések megtétele is a megállapodás egyes rendelkezéseinek alkalmazása érdekében.

(5) A megállapodás létrehoz egy bizonyos területeken döntési hatáskörökkel rendelkező vegyesbizottságot, és ezért szükséges meghatározni, hogy ki képviseli a Közösséget ebben a bizottságban.

(6) Szükséges továbbá rendelkezni az eljárásról, amely meghatározza a közösségi álláspont elfogadásának módját.

(7) Az Egyesült Királyság és Írország, az Egyesült Királyság és Írország helyzetéről szóló, az Európai Unióról szóló szerződéshez és az Európai Közösséget létrehozó szerződéshez csatolt jegyzőkönyv 3. cikkével összhangban kifejezték azon szándékukat, hogy részt vegyenek ennek a határozatnak az elfogadásában és alkalmazásában.

(8) Dánia, az említett szerződésekhez csatolt, a Dánia helyzetéről szóló jegyzőkönyv 1. és 2. cikkével összhangban e határozat elfogadásában nem vesz részt, és ezért e határozat nem kötelezi, alkalmazása rá nem vonatkozik,

A KÖVETKEZŐKÉPPEN HATÁROZOTT:

1. cikk

Az Európai Közösség és az Izlandi Köztársaság, valamint a Norvég Királyság között a tagállamok egyikében, illetve Izlandon vagy Norvégiában benyújtott menedékjog iránti kérelem megvizsgálására illetékes állam meghatározására vonatkozó kritériumokról és mechanizmusokról szóló megállapodást a Közösség részéről ezennel jóváhagyják.

A megállapodás szövegét csatolják e határozathoz.

2. cikk

A Tanács elnöke felhatalmazást kap, hogy kijelölje a megállapodás 14. cikkében előírt jóváhagyó okiratnak az Európai Közösség nevében történő letétbe helyezésére jogosult személyt, annak érdekében, hogy a Közösség kifejezze beleegyezését a megállapodás rá nézve kötelező hatályára vonatkozóan.

3. cikk

A Közösséget a Bizottság képviseli a megállapodás 3. cikke által létrehozott vegyesbizottságban.

4. cikk

(1) A Bizottság határozza meg a Közösség által a vegyesbizottságban képviselendő álláspontot az eljárási szabályzatnak a megállapodás 3. cikke (2) bekezdésében előírt elfogadása tekintetében, miután egyeztetett a Tanács által kijelölt külön bizottsággal.

(2) Minden más vegyesbizottsági határozat esetében a Tanács a Bizottság javaslata alapján minősített többséggel fogadja el a Közösség álláspontját.

5. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 2001. március 15-én.

a Tanács részéről

az elnök

M-I. Klingvall

[1] 2001. január 31-i javaslat (a Hivatalos Lapban még nem tették közzé).

[2] 2000. február 14-i vélemény (a Hivatalos Lapban még nem tették közzé).

--------------------------------------------------